Cuneiform Tablet BIN 4 23 (NBC 1680)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma ḫi-na-a-ma a-na pu-šu-ke-en₆ qí-bi₄-ma i-na pá-ni-tim 35 ma-na AN.NA 2 ku-sí-ta-an 1 TÚG za-ki-am 2 šu-lu-up-kà-e a-na ku-lu-ma-a a-dí-in a-na-kam ší-ma-am iš-a-ma qá-sú-ma ú-kà-al 6 ku-ta-ni ú-ra-dí-šum 3 ku-ta-ni ku-lu-ma-a na-áš-a-kum ŠÀ.BA 1 TÚG SIG₅ 9 ku-ta-ni en-um-a-šur kà-ṣa-ar IŠTAR-pì-lá-aḫ na-áš-a-kum 10 GÍN KÙ.BABBAR a-na qá-tí-šu a-dí-in da-tum ma-lá i-kà-šu-du-šu-ni-ni lu-ṣa-ḫe-er-ma ší-tám li-dí-na-kum 2 ku-ta-ni kur-ub-IŠTAR DUMU šu-ḫu-bur na-áš-a-kum ŠÀ.BA 1 TÚG ša PUZUR₄.IŠTAR mì-ma lá ú-lá-ma-ad-kà ŠU.NÍGIN 13 TÚG.ḪI.A ŠÀ.BA 1 TÚG SIG₅ a-na qá-tí-a ša ta-ta-dí-ú li-qé 1 TÚG SIG₅ a qá-tí-a-ma li-ib-ší 0.66666 ma-na KÙ.BABBAR ša DUMU.SAL IŠTAR-pì-lá-aḫ kur-ub-IŠTAR DUMU šu-ḫu-bur i-na e-ra-bi₄-šu-ma ša-qá-lam qá-bi₄ KÙ.BABBAR ša-áš-qí-il₅-šu-ma ku-nu-uk-ma a-ṣé-ri-a šé-bi₄-lam lu KÙ.BABBAR lu TÚG.ḪI.A iš-ta-pu-ku qá-tí ša-ak-lu-ul-tám i-ta-dí-i ù iš-tí a-li-ki ki-a-ma ú-šé-ba-lá-kum a-ta-ma ta-aq-bi₄-am um-ma a-ta-ma a-šur-DU₁₀ i-na wa-aḫ-šu-ša-na wa-ša-áb-ma AN.NA-kà ub-lu-nim-ma a-na lu-lu 8 GÍN.TA i-dí-nu-šu-ma KÙ.BABBAR a-ṣé-er a-šur-DU₁₀ ú-šé-bi₄-lu šu-ma sà-ḫe-er i-na ṣú-ḫa-ri-a ú-lá a-na-aḫ-ì-lí šu-pu-ur-ma le-ri-šu-ma KÙ.BABBAR ku-nu-uk-ma šé-bi₄-lam a-ḫi a-ta i-ḫi-id ù a-ṣé-er ku-ni-lim té-er-ta-kà li-li-ik-ma ṣú-ḫa-ra-am li-iṭ-ru-dam a-lá-nu-kà ma-nam i-šu